**Elnökválasztás**

Kedves Hallgatók!

Az Ellenőrző Bizottság képviseletében 2015. március 10-ei kezdettel elnökválasztást írok ki.

Az Elnök feladat- és hatásköréről, valamint az elnökválasztás folyamatáról az új Alapszabályban olvashattok, amely elérhető a honlapunkon: [www.barczihok.elte.hu](http://www.barczihok.elte.hu)

Az elnökválasztás pályázati időszakkal indul. Elnöki tisztségre az Önkormányzat bármely tagja (minden, a Karral jogviszonyban álló hallgató) pályázhat, amennyiben az Önkormányzat legalább 30 tagja aláírásával támogatta a jelölt indulását. A támogató aláírás akkor érvényes, ha mellette szerepel az aláíró hallgató teljes neve és Neptun-kódja, olvasható formában.

**Az érvényes pályázatnak tartalmaznia kell:**

a) a jelölt nevét, szakját és tanulmányai megkezdésének dátumát,

b) a jelölt bemutatkozását,

c) a jelölt elnöki programját.

A pályázat leadására az Alapszabály értelmében legalább 10 napot kell biztosítani. Ennek megfelelően a pályázati időszak általam kitűzött **határideje: 2015. március 19-e, 23 óra 59 perc**. A pályázatot és az aláírásgyűjtő ív scannelt változatát az [eb@barczihok.elte.hu](mailto:eb@barczihok.elte.hu) email címre várjuk, illetve személyesen, a hallgatói irodában (A/61) is be kell nyújtani.

Az Önkormányzat Elnökét a hallgatók közvetlen úton választják, mely a küldöttgyűlési választásokkal egybekötve, elektronikus felületen kerül megvalósításra. A pályázati időszak lezárultát követően a szavazást 14 napon belül indítjuk, és legalább 7, legfeljebb 14 napot biztosítunk majd rá.

Felmerülő kérdéseitekkel keressetek bátran e-mailben vagy akár személyesen, a hallgatói irodában!

Üdvözlettel,

Zatykó Nóra

ELTE BGGyK HÖK

Ellenőrző Bizottság

elnök